《梦游庐山歌》
元代·胡奎

我有紫霞想，梦游匡庐峰。仙人凌绝顶，手掉金芙蓉。

芙蓉亭亭九天上，叠嶂腾腾涌波浪。五色云中白鹿鸣，三更海底金鸡唱。

悬崖瀑布从天来，匹练倒界青天开。高人似是陆脩静，邀我石磴行莓苔。

九江秀色可揽结，欲跨长鲸捉明月。望断蓬莱青鸟书，琪花落尽无人折。

飞身上挹香炉烟，坐我九叠屏风前。翻然拜手招五老，一笑彷佛三千年。

松风泠泠吹梦觉，鹤背高寒露花落。早知此境隔尘凡，只合栖神向丘壑。

何人写此江上山，云山与我心俱閒。明当会碾飙轮去，长谢时人竟不还。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。